Kontrakt om konsulentydelse

vedrørende beregning af pensionsforpligtelse for tjenestemandsansatte kirkefunktionærer

**Bilagsfortegnelse**

Bilag 1: Opgavebeskrivelse

Bilag 2: Databehandleraftale

**1. PARTERNE**

Nærværende Kontrakt er indgået mellem

Kirkeministeriet

Frederiksholms Kanal 21

1220 København K

EAN-Nummer: 5798000818637

(herefter benævnt ”Ministeriet”)

og

[…]

[…]

[…]

CVR.nr.: […]

(herefter benævnt ”Leverandøren”)

(enkeltvis benævnt ”Parten” og samlet ”Parterne”)

**2. DEFINITIONER**

Ved Arbejdsdag forstås mandag til fredag bortset fra helligdage, juleaftensdag, nytårsaftensdag

og grundlovsdag.

Ved Dag forstås kalenderdag.

Ved Kontrakten forstås nærværende kontrakt og Bilag med alle senere ændringer og tillæg.

**3. LEVERANDØRENS YDELSER**

**3.1 Opgavens indhold og omfang**

Leverandøren er forpligtet til at levere de ydelser, der fremgår af Kontrakten. Leverandøren

skal udføre alle de i Kontrakten beskrevne opgaver samt opgaver, der indgår som en naturlig

del heraf. Opgavebeskrivelsen indgår som Bilag 1 til denne kontrakt og angiver den opgave,

som Leverandøren skal varetage.

Såfremt der i Kontraktens løbetid opstår tvivl om opgavens omfang, er Leverandøren forpligtet

til øjeblikkeligt skriftligt at orientere Ministeriet herom.

**4. LEVERINGSSTED**

Leverancer ved opfyldelse af Kontrakten skal leveres på Ministeriets adresse i elektronisk form.

Leverandøren skal møde op hos Ministeriet og/eller tredjemand i nødvendigt omfang til udførelse

af de af kontrakten omfattede opgaver, samt såfremt det i øvrigt viser sig nødvendigt for, at

Leverandøren kan opfylde Kontrakten.

**5. TIDSPLAN**

Leverandøren skal udføre opgaven i overensstemmelse med den overordnede tidsramme i

Ministeriets opgavebeskrivelse, jf. Bilag 1.

Leverandøren kan ikke foretage ændringer i tidsplanen uden forudgående skriftlig aftale med

Ministeriet.

**6. LEVERANDØRENS BEMANDING**

**6.1 Generelt**

Leverandøren er forpligtet til i hele Kontraktens løbetid at opretholde den til udførelsen af

opgaven fornødne kapacitet og viden i sin bemanding. Leverandøren skal sikre, at der til enhver

tid vil blive stillet de nødvendige ressourcer til rådighed for opfyldelsen af Kontrakten.

[Angivelse af allokerede personer og beskrivelse af deres opgave og deltagelse i opfyldelsen af

Kontrakten]

Leverandøren skal stille [den/de allokerede personer] til rådighed for udførelsen af opgaven.

Såfremt Leverandøren ikke løser opgaverne med den tilstrækkelige kvalitet og under

overholdelse af de aftalte frister, skal Leverandøren tilpasse opgavens bemanding, jf. punkt 12.

**6.2 Udskiftning af medarbejdere**

Leverandøren skal af hensyn til kontinuiteten og kvaliteten i arbejdet i videst muligt omfang

undgå udskiftning af personer allokeret til opgaven. Allokerede personer hos Leverandøren må

kun udskiftes efter godkendelse af Ministeriet. Leverandøren skal efter Ministeriets anmodning

udskifte en allokeret person, såfremt Ministeriets anmodning er rimeligt begrundet.

Ved udskiftning af en allokeret person skal den nye person mindst have samme kvalifikationer

som den udskiftede person. Dette godtgøres ved forevisning af CV for den nye person.

Udskiftningen må ikke påføre Ministeriet omkostninger og må ikke føre til forsinkelser i

opfyldelsen af Kontrakten.

**7. SAMARBEJDE OG MINISTERIETS MEDVIRKEN**

**7.1 Samarbejde**

Ministeriets kontaktperson er [angiv navn].[angiv evt. Ministeriets opgaveansvarlige].

Leverandørens kontaktperson er [angiv navn].

Ministeriet skal løbende holdes orienteret om konsulentopgavens fremdrift og skal forelægges

foreløbige resultater fra undersøgelser, der foretages i forbindelse med opgaven.

Leverandøren har pligt til straks at underrette Ministeriet, såfremt der under arbejdet opstår tvivl

om opgavens forudsætninger, formål eller gennemførelse.

**8. HABILITET**

Af hensyn til uafhængigheden, troværdigheden og pålideligheden ved opgavens udførelse er

Leverandøren forpligtet til at drage omsorg for, at hverken Leverandøren eller de hos

Leverandøren ansvarlige og deltagende medarbejdere yder eller har ydet rådgivning til klienter

i forbindelse med opgaver, som vil kunne medføre tvivl om Leverandørens habilitet.

Tilsvarende er Leverandøren forpligtet til at drage omsorg for, at Leverandørens og dennes

ansattes ejerinteresser eller tilsvarende interesser i selskaber eller virksomheder ikke vil kunne

medføre tvivl om Leverandørens habilitet.

Leverandøren skal straks give meddelelse til Ministeriet, såfremt der måtte opstå forhold, som

kan give anledning til tvivl om Leverandørens uafhængighed og habilitet.

**9. MYNDIGHEDSKRAV OG ARBEJDSKLAUSUL**

**9.1 Myndighedskrav**

Leverandøren indestår for, at Leverandørens ydelser opfylder alle relevante myndighedskrav,

således som disse foreligger ved Kontraktens underskrivelse og senere.

**9.2 Arbejdsklausul**

Leverandøren skal sikre, at ansatte hos leverandører og eventuelle underleverandører, som

medvirker til at opfylde kontrakten, er sikret løn (herunder særlige ydelser), arbejdstid og andre

arbejdsvilkår, som ikke er mindre gunstige end dem, der gælder for arbejde af samme art i

henhold til en kollektiv overenskomst indgået for det pågældende faglige område mest

repræsentative arbejdsmarkedsparter i Danmark og som gælder på hele det danske område.

Leverandøren og eventuelle underleverandører skal sikre, at de ansatte får oplysninger om de

vilkår der følger af arbejdsklausulen. Ved opfyldelse af kontrakten forstås arbejde udført i

Danmark med henblik på kontraktens opfyldelse.

Ordregiver kan til enhver tid udbede sig relevant dokumentation for, at løn- og arbejdsvilkår for

arbejdstagerne lever op til de forpligtelser, som arbejdsklausulen fastsætter. Ordregiver kan

således kræve at Leverandøren efter skriftligt påkrav herom indenfor 30 Arbejdsdage

fremskaffer relevant dokumentation såsom løn- og timesedler, lønregnskab og

ansættelseskontrakter fra såvel egne som eventuelle underleverandørers arbejdstagere. Hvis

Leverandøren ikke leverer den nævnte dokumentation, eller dokumentationen mangler et eller

flere relevante forhold, kan ordregiver stille krav om en uddybende redegørelse fra

leverandøren inden for en frist på yderligere 30 Arbejdsdage. Hvis leverandøren ikke leverer en

fyldestgørende redegørelse kan ordregiver hæve kontrakten.

Ordregiver kan til brug for sin vurdering af om Leverandøren eller underleverandører har

overholdt klausulen søge rådgivning hos relevante arbejdsgivere- og/eller

arbejdstagerorganisationer.

Hvis Leverandøren ikke overholder sine forpligtelser i medfør af arbejdsklausulen, og hvis

dette medfører et berettiget krav på yderligere løn fra arbejdstageren kan Ordregiver

tilbageholde vederlag med henblik på at tilgodese sådanne krav.

**10. VEDERLAG**

Det samlede vederlag for konsulentopgaven udgør kr. [angiv det aftalte beløb] eksklusiv moms.

Vederlaget inkluderer alle Leverandørens omkostninger, herunder eventuelle omkostninger til

rejser, ophold og forplejning, kontorhold og materialeproduktion mv. Leverandøren er således

ikke berettiget til yderligere vederlag, ud over hvad der er fastlagt i denne Kontrakt.

**11. FAKTURERING OG BETALINGSBETINGELSER**

Fakturering skal i ske i henhold til de enhver tid gældende regler om elektronisk afregning med

offentlige myndigheder.

Fakturering sker månedsvist bagud på baggrund af forelæggelse af fyldestgørende faktura.

Faktura sendes til Ministeriet.

Vederlaget forfalder til betaling 30 Dage efter, Leverandøren har afsendt fyldestgørende

faktura.

**12. GARANTIER**

Leverandøren indestår for, at Leverandøren i udførelsen af sine ydelser opfylder alle krav efter

Kontrakten samt kravene til god skik inden for det pågældende brancheområde, og at ydelserne

vil blive udført på et sådant professionelt og fagligt kvalificeret niveau, som Ministeriet med føje

kan forvente i henhold til Kontrakten.

Leverandøren indestår for i hele kontraktperioden at opretholde den til udførelsen af opgaven

fornødne kapacitet og viden, herunder i form af kvalificerede medarbejdere.

Leverandøren garanterer endvidere for sin habilitet i overensstemmelse med kontraktens punkt

8.

Leverandøren indestår for, at den til enhver tid gældende lovgivning for medarbejderne,

herunder lovgivning om opholdstilladelse, ansættelsesbeviser og skat, er overholdt for samtlige

medarbejdere beskæftiget med udførelse af Kontrakten. Leverandøren indestår endvidere for, at

alle ydelser omfattet af Kontrakten i øvrigt opfylder alle relevante myndighedskrav og love,

herunder regler til arbejdsmiljø, således som disse foreligger ved Kontraktens underskrivelse og

senere, jf. punkt 9.

Leverandøren indestår for, at Leverandøren under opfyldelsen af Kontrakten ikke krænker

tredjemands rettigheder, herunder ejendomsret eller immaterielle rettigheder. Leverandøren

skal holde Ministeriet skadesløs for ethvert krav, der måtte blive rejst af tredjepart for påstået

krænkelse af patenter, licenser, mærke- og mønsterbeskyttelse, copyright, knowhow og

lignende materielle rettigheder, jf. punkt 18.

Leverandøren garanterer at ville behandle alt modtaget materiale og alle oplysninger om

opgaven med absolut diskretion. Leverandøren har pligt til at overholde de

sikkerhedsprocedurer m.m., som udvikles og/eller aftales mellem Parterne i forbindelse med

opgavens løsning, jf. punkt 20.

**13. MISLIGHOLDELSE**

**13.1 Generelt**

Hvor ikke andet følger af bestemmelserne i nærværende Kontrakt, gælder dansk rets

almindelige regler om beføjelser i anledning af en Parts misligholdelse, herunder reglerne om

forholdsmæssigt afslag.

**13.2 Forsinkelse**

Overskrider Leverandøren fristen angivet i Bilag 1, foreligger der forsinkelse.

Såfremt Leverandøren må forudse, at der er risiko for forsinkelse, skal Leverandøren straks

underrette Ministeriet herom, om baggrunden herfor, samt om den forventede tidsmæssige

forsinkelse.

Når forsinkelse indtræder, eller forsinkelse må påregnes, påhviler det Leverandøren straks at

foretage effektive skridt til at overvinde forsinkelsen eller – hvis dette ikke er muligt – at

begrænse denne.

Såfremt Leverandørens arbejde forsinkes som følge af mangelfuld medvirken fra Ministeriet, er

Leverandøren forpligtet til straks at advisere Ministeriet herom. Adviseres Ministeriet ikke straks,

fortaber Leverandøren retten til at gøre indsigelser begrundet i forsinkelser, der skyldes dette

forhold, gældende.

**13.3 Mangler ved Leverandørens ydelser**

Der foreligger en mangel, hvis Leverandørens varetagelse af opgaver i henhold til Kontrakten

ikke opfylder de krav, der fremgår af Kontrakten, eller ikke i øvrigt svarer til, hvad Ministeriet

med føje kunne forvente.

I tilfælde af mangler skal Leverandøren træffe alle nødvendige foranstaltninger til at afhjælpe

manglerne hurtigst muligt.

Ministeriet kan kræve, at der skal ske et forholdsmæssigt afslag i det samlede vederlag, som

Leverandøren er berettiget til i henhold til Kontrakten, såfremt Leverandøren ikke har draget

omsorg for at afhjælpe manglerne hurtigst muligt.

**13.4 Ophævelse**

Ministeriet kan straks ophæve Kontrakten helt eller delvist, såfremt der foreligger væsentlig

misligholdelse.

Følgende forhold, men ikke begrænset dertil, anses altid for væsentlig misligholdelse, der

berettiger Ministeriet til at ophæve Kontrakten:

1) Såfremt Leverandøren ikke opfylder garantierne i punkt 12, og Leverandøren ikke har

afhjulpet manglerne inden for rimelig tid efter modtagelse af skriftligt påkrav herom.

2) Såfremt misligholdelser, der hver for sig ikke udgør en væsentlig misligholdelse, samlet

set er væsentlige for Ministeriet.

3) Leverandørens konkurs, såfremt konkursboet ikke på baggrund af skriftlig henvendelse

fra Ministeriet uden ugrundet ophold tilkendegiver, at boet indtræder i Kontrakten.

4) Leverandøren tages under rekonstruktionsbehandling.

5) Leverandørens åbning af forhandlinger om akkord eller væsentligt forringede

økonomiske forhold i øvrigt, der bringer Kontraktens rette opfyldelse i fare*.*

6) Leverandørens ophør med den virksomhed, som Kontrakten vedrører, eller indtræden af

andre omstændigheder, der bringer Kontraktens rette opfyldelse i alvorlig fare.

I tilfælde af Ministeriets ophævelse af Kontrakten skal Leverandøren tilbagebetale det allerede

modtagne vederlag med fradrag for vederlag for ydelser, som er godkendt af Ministeriet, og med

fradrag i det omfang Ministeriet beslutter helt eller delvist at overtage det indtil da udførte

arbejde med henblik på opgavens færdiggørelse, eventuelt med bistand fra tredjemand, jf. punkt

22.

**14. LEVERANDØRENS ERSTATNINGSPLIGT**

Leverandøren er erstatningspligtig over for Ministeriet efter dansk rets almindelige regler.

Erstatningspligten omfatter ikke driftstab, tabt avance eller andet indirekte tab.

Leverandørens erstatningspligt er maksimeret til et beløb svarende til det samlede vederlag, jf. punkt 10. I forhold til erstatning ved misligholdelse af databehandleraftalen er Leverandørens erstatningspligt maksimeret til et beløb svarende til 10 gange vederlaget, jf. punkt 10.

Begrænsningen gælder endvidere kun, såfremt tabet ikke kan henføres til grov uagtsomhed

eller forsætlige forhold hos Leverandøren.

**15. FORSIKRING**

Leverandøren har dansk rets almindelige arbejdsgiveransvar for de til opgaven allokerede

medarbejdere.

Leverandøren skal i hele Kontraktens løbetid opretholde en ansvarsforsikring, der dækker

Leverandørens erstatningsansvar.

Enhver allokeret person, som i henhold til Kontrakten skal udføre arbejde for Ministeriet, uanset

om den pågældende er ansat hos Leverandøren, hos en underleverandør eller arbejder freelance

el.lign., skal være dækket af en ansvarsforsikring. Leverandøren forpligter sig til at sikre, at

denne dækning til enhver tid er på plads.

Leverandøren skal på anmodning fra Ministeriet dokumentere, at kravene til ansvarsforsikring er

opfyldt.

**16. MINISTERIETS FORHOLD**

Om Ministeriets misligholdelse gælder dansk rets almindelige regler. Driftstab, tabt avance eller

andet indirekte tab erstattes ikke.

Såfremt Ministeriet misligholder sine betalingsforpligtelser i henhold til denne Kontrakt, er

Leverandøren berettiget til rente i overensstemmelse med rentelovens regler.

Leverandøren er endvidere berettiget til at ophæve Kontrakten delvist over for Ministeriet med

virkning for fremtidige ydelser, såfremt Leverandøren over for Ministeriet skriftligt har afgivet

påkrav om, dels at Ministeriet på nærmere specificeret måde har misligholdt sine

betalingsforpligtelser, dels at manglende betaling inden 30 Dage vil medføre, at Kontrakten

ophæves over for Ministeriet, såfremt Ministeriet ikke har opfyldt sine betalingsforpligtelser inden

fristens udløb.

Leverandøren kan ikke gøre krav gældende mod Ministeriet for Ministeriets eventuelle forsinkelser som følge af en mulig faglig konflikt.

Ministeriets erstatningsansvar er maksimeret på samme måde som Leverandørens, jf. punkt 14*.*

**17. FORCE MAJEURE**

Hverken Leverandøren eller Ministeriet skal i henhold til denne Kontrakt anses for ansvarlige

over for den anden Part, for så vidt ansvaret skyldes forhold, der ligger uden for Partens

kontrol, og som Parten ikke ved Kontraktens underskrift burde have taget i betragtning og ej

heller burde have undgået eller overvundet. Forhold hos Leverandøren, som denne ved et

sædvanligt og rimeligt beredskab kan undgå, er ikke at betragte som force majeure, herunder i

forhold til interne strejker og sygdom.

Force majeure ved forsinkelse kan højst gøres gældende med det antal Arbejdsdage, som force

majeure situationen varer. Hvis en tidsfrist for Leverandøren udskydes på grund af force

majeure, udskydes de betalinger, der knytter sig dertil, tilsvarende, uden at Leverandøren har

krav på renter.

Force majeure kan kun påberåbes, såfremt den pågældende Part har givet skriftlig meddelelse

herom til den anden Part senest 10 Arbejdsdage efter, at force majeure er indtrådt.

Den Part, der ikke er ramt af force majeure situationen, er berettiget til at opsige Kontrakten,

såfremt en aftalt tidsfrist overskrides med 20 Arbejdsdage som følge af force majeure

situationen. I tilfælde af en sådan opsigelse er Leverandøren berettiget til vederlag for allerede

leverede ydelser inden force majeure situationens opståen. Der består derefter ingen yderligere

krav mellem Parterne i medfør af Kontrakten.

**18. RETTIGHEDER**

**18.1 Kundespecifikke frembringelser**

Ministeriet erhverver fuld ejendomsret til de data, som Leverandøren opbevarer som led i

opfyldelse af kontrakten.

Ministeriet erhverver ejendomsret, ophavsret og enhver anden rettighed til eventuelle analyser,

design, rapporter, dokumenter, programmer og lignende, som Leverandøren frembringer til

Ministeriet som led i kontrakten, med mindre andet er aftalt mellem Ministeriet og Leverandøren.

Ligeledes har Ministeriet alle rettigheder til domænenavne, e-mail adresser, telefonnumre samt al

korrespondance, referater, interne arbejdspapirer, ansøgninger m.v., herunder i elektronisk

version, der modtages eller udarbejdes af Leverandøren som led i opfyldelse af kontrakten.

Leverandøren er berettiget til at anvende den erhvervede generelle viden samt de udviklede

generelle metoder og værktøjer m.v. i forbindelse med sine opgaver for andre kunder.

**18.2 Ministeriets materiale**

Alt materiale, der stilles til rådighed for Leverandøren af Ministeriet, tilhører Ministeriet.

Ved kontraktens ophør skal Leverandøren overdrage alt relevant materiale, som Ministeriet har

ejendomsret til.

Leverandøren skal dog opbevare materiale så længe og i det omfang, det måtte følge af

præceptive retsregler. Leverandøren er endvidere berettiget til at beholde én kopi af materialet i

dokumentationsøjemed.

Leverandøren er ikke berettiget til at udøve tilbageholdsret i materiale, som Ministeriet har

erhvervet ejendomsret til, eller på andet grundlag nægte udlevering heraf.

**19. OVERDRAGELSE**

Ministeriet har ret til at overdrage sine rettigheder og forpligtelser efter denne kontrakt helt eller

delvist til en anden offentlig institution eller en institution, der ejes af det offentlige eller i det

væsentlige drives for offentlige midler.

Leverandøren kan ikke uden Ministeriets skriftlige samtykke overdrage sine rettigheder og

forpligtelser efter denne kontrakt til tredjepart. Leverandøren afholder egne eventuelle udgifter,

der måtte være forbundet med overdragelsen.

**20. TAVSHEDSPLIGT OG AKTINDSIGT**

Leverandøren, dennes personale og eventuelle underleverandører samt disses personale skal

iagttage ubetinget tavshed med hensyn til oplysninger, som de får kendskab til i forbindelse

med opfyldelse af denne Kontrakt. Ministeriet kan forlange, at hver enkelt medarbejder skal

underskrive sædvanlige tavshedserklæringer.

Visse oplysninger vil kunne være omfattet af retsregler om adgang til aktindsigt hos

myndigheder inden for den offentlige forvaltning. Det betyder, at presse, borgere, konkurrenter

m.fl. kan anmode om aktindsigt i de dokumenter, der behandles af offentlige myndigheder.

Anmodninger om aktindsigt skal i nogle tilfælde imødekommes af ordregiver. Det indgår dog

bl.a. i bedømmelsen heraf, om den virksomhed, der har afgivet oplysningerne, har bedt om, at

dele af de afgivne oplysninger behandles fortroligt og i den forbindelse har indikeret, hvilke

oplysninger/elementer i de afgivne oplysninger, der skal behandles fortroligt.

Såfremt der er oplysninger, som af forretningsmæssige hensyn ønskes undtaget fra aktindsigt,

bedes Leverandøren derfor angive dette. Ordregiver vil dog uanset tilkendegivelser om fortrolighed

være berettiget og forpligtet til at give aktindsigt i det omfang, som følger af lovgivningen.

Leverandøren må ikke i nogen anden del af sin virksomhed gøre brug af de oplysninger,

Leverandøren kommer i besiddelse af i forbindelse med varetagelse af opgaver under

Kontrakten, ligesom Leverandøren ikke på nogen måde må stille oplysningerne til rådighed for

tredjemand uden Ministeriets forudgående skriftlige tilladelse.

Leverandøren må ikke uden Ministeriets forudgående skriftlige tilladelse bruge Ministeriet som

reference. Dog er Leverandøren berettiget til at medtage Ministeriet på en simpel referenceliste.

Leverandøren må ikke uden Ministeriets forudgående skriftlige tilladelse udsende offentlig

meddelelse om denne Kontrakt eller offentliggøre noget af Kontraktens indhold.

For Ministeriets personale gælder reglerne for ansatte i den offentlige forvaltning. Rådgivere og

andre, der bistår Ministeriet, pålægges tilsvarende tavshedspligt. De oplysninger, som Ministeriet,

Ministeriets rådgivere eller andre, der bistår Ministeriet, får om Leverandørens forhold, vil således

være underlagt disse regler.

Tavshedspligten er tillige gældende efter Kontraktens ophør, uanset årsagen til ophøret.

**21. VARIGHED OG OPSIGELSE**

Kontrakten træder i kraft ved underskrivelsen og løber indtil den *[Indsæt dato]*.

Ministeriet er til enhver tid berettiget til skriftligt at opsige Kontrakten helt eller delvist med 4

ugers varsel. Ved opsigelse modtager Leverandøren honorar beregnet for den opsagte del efter

medgået tidsforbrug frem til det tidspunkt, hvor opsigelsen får virkning.

**22. FORPLIGTELSER VED OPHØR**

Ved Kontraktens ophør uanset årsag hertil – er Ministeriet berettiget til at beslutte helt eller

delvist og mod et forholdsmæssigt vederlag at overtage det indtil da udførte arbejde i form af

bl.a. skriftligt materiale, data mv. med henblik på opgavens færdiggørelse, eventuelt med

bistand fra tredjemand, jf. punkt 13.4.

Kontraktens ophør berører ikke gyldigheden af kontraktbestemmelser (om ansvar, tavshedspligt

mv.), som har til formål at være gældende også efter Kontraktens ophør.

Leverandøren er i forbindelse med Kontraktens ophør, uanset årsagen hertil, forpligtet til at

bistå Ministeriet i et rimeligt omfang i relation til tilvejebringelse af det fornødne grundlag for

eventuel gennemførelse af udbud af de ydelser, som Kontrakten omfatter.

Endvidere er Leverandøren forpligtet til at samarbejde i fornødent omfang med en eventuel ny

leverandør med hensyn til opgavens overgang til den nye leverandør.

Leverandøren modtager ikke særskilt vederlag for disse opgaver.

**23. ÆNDRINGER OG FORTOLKNING**

Denne Kontrakt kan kun ændres ved skriftlig aftale mellem Ministeriet og Leverandøren, der

vedhæftes Kontrakten som et tillæg.

Bestemmelser i Leverandørens tilbud, i korrespondance forud for indgåelse af Kontrakten eller

lignende, der ikke er gentaget i denne Kontrakt, kan ikke efterfølgende påberåbes som

fortolkningsgrundlag.

Henvisning til Kontrakten eller til en bestemmelse heri omfatter også de til Kontrakten hørende

Bilag, henholdsvis de af Kontraktens Bilag, der er relevante for den pågældende bestemmelse.

Ved uoverensstemmelse mellem Kontrakten og Bilagene hertil har Kontrakten forrang.

**24. TVISTER**

Retsforholdet ifølge Kontrakten og dennes fortolkning afgøres efter dansk ret.

Såfremt der opstår en uoverensstemmelse mellem Parterne i forbindelse med Kontrakten, skal

Parterne søge en løsning ved forhandling.

Såfremt der ikke ved forhandling kan opnås en løsning, afgøres tvisten ved de almindelige

domstole.

**25. UNDERSKRIFTER**

Kontrakten underskrives i to eksemplarer, hvoraf ét opbevares af Ministeriet og ét opbevares af

Leverandøren.

Sted:

Dato:

For Ministeriet:

Sted:

Dato:

For Leverandøren: